Politiet i Flensborg har anholdt to unge mænd på henholdsvis 18 og 19 år, som er mistænkt for at have kastet adskillige sten fra motorvejsbroer ned på biler på motorvejene A7 og B 200 i det nordlige Tyskland.

Det skriver Flensborgs Politi i en pressemeddelelse.

Læs også : Dansk kvinde kvæstet af stenkast fra motorvejsbro i Tyskland

I det værste tilfælde blev en 58-årig dansk kvinde svært kvæstet i maj, da en sten på størrelse med en fodbold blev kastet ned på hendes bil, gik gennem ruden og ramte hende.

Politiet har efterforsket sagen som drabsforsøg.

De to unge mænd blev anholdt torsdag ved 21-tiden, og de indrømmede at stå bag talrige stenkast fra motorvejsbroer.

Den 18-årige og den 19-årige vil blive fremstillet for en dommer senere fredag.